Kienet diffiċli nimmaġina sena li tiżboq l-2014, biss l-2015 irnexxielha. Forsi mhux kull siġra li ħawwilt għamlet il-fjuri imma llum inħares b'ħarba lura u niċċelebra l-2015 minn qiegħ qalbi. Żgur u mhux forsi din is-sena kienet immarkata minn tlett episodji mportanti fl-istorja ta' ħajti. L-ewwel, f'ordni kronoloġiku kienet l-elezzjoni ġenerali tal-Għaqda tal-Pawlini ġewwa l-Belt Valletta. Wara xi suġġerimenti ta' xi ħbieb Beltin, fettilli nitfa n-nomina u bi stagħġib, sibt ruħi hemm mal-ewwel tmienja! Il-ħolma ta' kull Pawlin Belti li jikkontribwixxi b'mod dirett għall-akbar festa tan-Nazzjon. Kienet sena mpenjattiva fl-Għaqda li minnha tgħallimt u għadni qed nitgħallem immens. Kienet sena li fiha fraħna u bkejna flimkien. Fraħna fil-festa u f'suċċessi ta' avvenimenti varji u bkejna waqt tislimiet finali lil parruċċani varji fosthom uħud li ħallew marka li qatt mhu ser titħassar fil-qlub tal-komunità. Nixtieq ngħamel lista tal-Pawlini li sebbħuli din is-sena imma hemm wisq! It-tieni episodju mportanti kienet l-ewwel esibizzjoni tal-arti fuq livell personali. 'Her Majesty' kienet esperjenza stupenda li kelli x-xorti naqsam ma sieħbi Simon Sultana Harkins. Esperjenza li minnha kbirna flimkien bl-intoppi 'sorpriża' u l-ħidma sfieqa li wettaqna. Għal din l-esperjenza kienu ħafna li kkontribwew u ftit li xekklu. Insellmilkom kollha kemm intom. Grazzi kbira lil Antoine Farrugia li kien hemm b'rispett kbir fil-mument l-aktar kruċjali tal-proċess. 'Her Majesty' kien proċess li ingħalaq b'mod meraviljuż li l-arti biss tista' twettaq! It-tielet esperjenza ndimentikabbli kienet bla dubju l-mawra ġewwa l-belt tant maħbuba ta' Napli fil-bidu ta' April. Bil-kumpanija ta' ħbieb mill-aqwa, ġeddidna ħafna memorji u erġajna tħabbibna mal-wisq tjubija li toffri din il-belt fil-ġenn kollu tagħha. Jien bdejt nixrob il-birra, forsi jinżlu l-pizez li bdew jiġu kkunsmati u spiċċat ġibt lura 5 kilos li għadhom hemm sal-ġurnata ta' llum. Din id-darba x-xena nsterqet miċ-ċkejken Luca bil-famuża "my finger". Is-sena bdiet b'raqda tajba wara tmiem tal-2014 mhux kif mixtieq. Kienet il-ħabiba kbira Anna li ġabritni minn xagħri fl-ewwel ġranet u permezz tal-arti u kliemha, għenitni nqum, inħares lejn is-sena b'motivazzjoni fija nnifsi. Hekk kif qed insemmi artista, nista' nkompli bis-safra stupenda ġewwa Sqallija ma' sieħbi, l-artist James Vella Clark. Kienet safra marbuta mal-kunċert tal-għażiża Carmen Consoli ġewwa Acireale, biss spiċċat waħda mill-isbaħ safriet ta' dejjem b'avventura/praspura żgħira wara oħra, ikel eċċellenti u pajsaġġi mill-isbaħ. Ma naqsux ukoll xi karattri mill-post li komplew sebbħu l-esperjenza.Viva l-lesbo tours! Il-ħolma ta' żjara ġewwa Firenze seħħet f'Lulju. Bi skuża tal-kunċert ta' Lorenzo Jovanotti fl-istadjum Franchi, qattajt ġranet sbieħ f'belt meravilja. Il-kumpanija ta' oħti għamlet l-esperjenza partikolari għax l-aħwa huma aktar mill-ħbieb hux! Praspuri u sorpriżi ma naqsux biss ta' rjus iebsa li aħna, għaddiet tagħna u ħadna naqra gost mhux ħażin. Il-kunċert ta' Jovanotti kienet esperjenza li se ndum ma ninsa. L-istess id-dmugħ quddiem is-self portrait ta' Raffaello. X'taqbad tgħid fuq Firenze, Siena u Pisa! "Arrivederci" l-aħjar! Il-vjaġġi ġewwa Plzen u Wroclaw, kienu relatati ma' xogħol biss kienu esperjenzi fejn erġajt iltqajt ma' kollegi minn Kapitali Kulturali tal-Ewropa oħrajn u nies ġodda. Litteralment familja li minnha qed nitgħallem ħafna u nħossni xxurtjat. Dawn iż-żjarat għenuni nibdel ix-xettiċiżmu li kelli dwar l-Ewropa ċentrali u dik tal-lvant. Mhux talli hekk, talli ħassejtni komdu mmens f'dawn l-ambjenti u kulturi. L-aħħar vjaġġ ħadni Venezja u l-famuż Biennale. Ħolma oħra li saret realtà. J'Alla din issarraf f'ħafna ġid għal Malta. Fejn jidħol xogħol kienet sena oħra mpenjattiva ħafna iżda li offriet sodisfazzjon kbir fil-kumpanija ta' kollegi nkredibbilment speċjali. M'aħniex bogħod li nsiru familja! :) J'Alla din is-sena tkun ta' risq għalina speċjalment lil min kellu sena iebsa fuq livell personali. 2015 kellna wkoll tiġijiet memorabbli… Denise u Paul, Annaliza u Martin, Holger u Cristina, Steve u Nikki… fost oħrajn! Esperjenzi mill-isbaħ. Sena li ġabet persuni ġodda madwarna iżda li ħadet oħrajn ukoll. Tislima liz-ziju Żaren minn qalbi! Il-laqgħa mal-kuġini f'Awwissu u l-partita futbol bejn ħbieb Pawlini wkoll kienet speċjali. Nispera jerġgħu jsiru. Ħafna ħsibijiet… taħlita ta' xewqat, ħolm sfaxxat, oħrajn imwettqin imma fuq kollox l-għarfien ta' żmien ħlejju li għadda u ħalla marka li biha nista' nimxi 'l quddiem; aktar milli neħel fejn jien.